REZOLUTË

PËR VLERËSIMIN E VEPRIMTARISË SË KONTROLLIT TË LARTË
 TË SHTETIT PËR VITIN 2021

Kuvendi i Shqipërisë,
Duke vlerësuar rolin e Kontrollit të Lartë të Shtetit, si institucioni më i lartë shtetëror i auditimit të jashtëm në Republikën e Shqipërisë;
Duke vlerësuar rolin e institucionit për rritjen e transparencës dhe llogaridhënies në përdorimin e fondeve publike;
Duke vlerësuar rëndësinë e funksionimit të këtij institucioni mbi bazë të garantimit të parimeve të pavarësisë, integritetit, objektivitetit, përgjegjshmërisë, interesit të publikut, profesionalizmit, bashkëpunimit dhe transparencës;
Duke mbështetur dhe nxitur Kontrollin e Lartë të Shtetit për të punuar dhe kontribuar për një qeverisje të mirë nëpërmjet parandalimit dhe luftës pa kompromis kundër korrupsionit dhe abuzimeve në administrimin e pronës publike, rritjes së besimit të publikut dhe nxitjes së përdorimit me ekonomicitet, eficiencë dhe efikasitet të fondeve publike, në përputhje me kuadrin ligjor në fuqi dhe praktikat më të mira të BE-së e standardeve ndërkombëtare INTOSAI,
Vlerëson veprimtarinë e KLSH-së për vitin 2021, në drejtim të:
Angazhimit për kryerjen e auditimeve në pajtueshmëri me standardet dhe praktikat ndërkombëtare të auditimit, duke bërë të mundur përfundimin dhe evadimin e 158 auditimeve të ushtruara në 205 subjekte në nivel vendor dhe qendror.
Adresimit të një numri total prej 4251 rekomandimesh për institucionet publike të audituara, nga të cilat 90 rekomandime për përmirësime ligjore, 3074 rekomandime organizative, 912 rekomandime disiplinore dhe 175 administrative.
Vijimit të punës për rritjen e dobisë së rezultateve të auditimit, duke zbuluar parregullsi dhe shkelje financiare në fushën e menaxhimit të të ardhurave dhe shpenzimeve të buxhetit, administrimin e pronës shtetërore dhe prokurimin publik.
Intensifikimin e veprimtarisë së zbulimit dhe ndëshkimit të korrupsionit, duke paraqitur pranë organit të prokurorisë 14 kallëzime dhe indicie penale për 62 zyrtarë të niveleve të ndryshme, prej të cilëve 24 kanë mbajtur pozicione drejtuese dhe 2 të tjerë kanë qenë ish-nënkryetarë të bashkive Tropojë dhe Kurbin.
Angazhimit maksimal në të qenët aktiv dhe produktiv në luftën kundër korrupsionit, duke përkrahur, mbështetur dhe angazhuar çdo iniciativë ndërinstitucionale brenda dhe jashtë vendit, si dhe në ndjekjen e 111 proceseve gjyqësore, nga të cilat 12 procese gjyqësore të karakterit penal, 98 procese gjyqësore të karakterit administrativ dhe/ose civil dhe 1 proces në Gjykatën Kushtetuese.
Rritjes së besueshmërisë së publikut nëpërmjet trajtimit të 399 letrave dhe ankesave, nga të cilat pjesa kryesore u adresohet problematikave, që lidhen me privatizimin dhe kthimin e pronës.
Modernizimit të aktivitetit auditues dhe trajnimin e audituesve të KLSH-së, të cilët në fund të vitit 2020 rezulton se kanë siguruar një mesatare prej 27.2 ditësh trajnimi/auditues nëpërmjet realizimit të 3059 ditë trajnimi në total.
Kuvendi kërkon që KLSH-ja për vitin 2022 të vazhdojë punën në këto drejtime:
1. Të fokusohet në auditime sistemi, duke riklasifikuar fushat audituese, duke marrë në konsideratë edhe kritere të tjera, si prioritetet qeverisëse dhe ato subjekte që mbajnë peshën sektoriale buxhetore.
2. Të rrisë impaktin e auditimit nëpërmjet përmirësimit të qasjeve dhe cilësisë së raporteve, si produkt i punës audituese, duke synuar nxitjen e ndryshimeve pozitive dhe përmirësimeve në drejtim të promovimit të qeverisjes së mirë në vend.
3. Të nxisë mbikëqyrjen publike dhe të rrisë cilësinë, transparencën dhe parandalimin e korrupsionit në ofertat publike, koncesionet dhe partneritetet publike-private (PPP) nëpërmjet zhvillimit të auditimeve më cilësore, si dhe dhënien e rekomandimeve me vlerë të shtuar në mirëmenaxhimin e kontratave të PPP-ve, duke përmirësuar edhe kuadrin ligjor të realizimit të tenderave publikë përkatës dhe të lidhjes dhe zbatimit të kontratave koncesionare.
4. Në funksion të rritjes së shkallës së zbatimit të rekomandimeve të KLSH-së të forcojë bashkëpunimin me ekzekutivin dhe legjislativin nëpërmjet përdorimit të instrumenteve të ndërtuara në bashkëpunim me këto institucione dhe të ketë një qasje bashkëpunuese me Ministrinë e Financave për kategorinë e rekomandimeve që paraqesin detyrime financiare shtesë në buxhetin e shtetit.
5. Të publikojë raportet e auditimit në faqen web brenda 60 ditëve nga protokollimi i vendimit të Auditimit, si dhe të angazhohet në pasurimin e Platformës Ndërinstitucionale Online me hedhjen e të dhënave, sipas përcaktimeve në vendimin e Kuvendit nr. 49/2017, “Për krijimin e mekanizmit të monitorimit sistematik të ndjekjes dhe zbatimit të rekomandimeve të institucioneve të pavarura kushtetuese dhe atyre të krijuara me ligj”.
6. Të përmirësojë treguesit e transparencës përmes komunikimit të rezultateve të KLSH-së për Kuvendin, publikun dhe palët e interesit, si dhe duke rritur nivelin e publikimeve të raporteve të auditimit në faqen zyrtare.
7. Të modernizojë kanalet e komunikimit për të forcuar mesazhet kyçe në qasje të çdo pale të interesit, duke aplikuar metoda e rrugë inovative, duke theksuar rëndësinë e komunikimit efektiv midis KLSH-së e publikut dhe rritjes së transparencës, si dhe të krijojë një hapësirë të dedikuar në faqen zyrtare për komunikim me publikun dhe institucionet.
8. Të angazhohet për optimizimin e kapaciteteve profesionale, aftësive audituese, procedurave të punës, logjistikës dhe funksioneve të tjera mbështetëse si prioritete kryesore në ngritjen dhe forcimin e kapaciteteve të burimeve njerëzore.
9. Të intensifikojë bashkëpunimin me organizatat ndërkombëtare për përditësimin e vazhdueshëm të metodologjive të auditimit dhe aplikimin e praktikave më të mira në frymën e zbatimit të detyrimeve kushtetuese dhe ligjore të institucionit.
10. Të bashkëpunojë në mënyrë të vazhdueshme me faktorët kyç vendimmarrës në luftën kundër korrupsionit dhe vënies përpara përgjegjësisë të nëpunësve të lartë të shtetit, abuzues me interesin publik.
Miratuar në datën 7.7.2022.
[bookmark: _GoBack]
2

